Μεγάλωσα στο Λιμπόπο, στα σύνορα Λιμπόπο
και Μπουμαλάνγκα, σε μια μικρή πόλη την Μοτετέμα.
Η παροχή νερού και ρεύματος είναι τόσο απρόβλεπτη
όσο και ο καιρός και μεγαλώνοντας σε τέτοιες σκληρές συνθήκες,
στην ηλικία των 17, περνούσαμε με τους φίλους μου
τον χειμώνα κάνοντας ηλιοθεραπεία στη λιακάδα.
Ο ήλιος στο Λιμπόπο είναι αρκετά ζεστός τον χειμώνα.
Κι εκεί που λιαζόμασταν, λέει ο κολλητός μου,
«Φαντάσου να υπήρχε κάτι που θα το απλώναμε στο δέρμα μας
και δεν θα χρειαζόταν να κάνουμε μπάνιο με νερό».
Κάθισα και το σκέφτηκα και είπα, «Ε, λοιπόν, να ένα προϊόν που θα αγόραζα».
Γύρισα, λοιπόν, στο σπίτι μου και άρχισα την έρευνα.
Και ανακάλυψα μερικά συγκλονιστικά στατιστικά στοιχεία.
Πάνω από 2,5 δισεκατομμύρια άνθρωποι στον κόσμο σήμερα
δεν έχουν ικανοποιητική πρόσβαση σε νερό και συνθήκες υγιεινής.
450 εκατομμύρια από αυτούς είναι στην Αφρική
και 5 εκατομμύρια στη Νότια Αφρική.
Πολλές ασθένειες βρίσκονται σε έξαρση σε τέτοιο περιβάλλον
και η πιο σοβαρή από όλες ονομάζεται τράχωμα.
Το τράχωμα είναι μια μολυσματική ασθένεια των ματιών λόγω ακαθαρσιών
που εισχωρούν. Αν κάποιος προσβληθεί επανειλημμένα από τράχωμα
μπορεί και να τυφλωθεί.
Από την ασθένεια τυφλώνονται 8 εκατομμύρια άνθρωποι
κάθε χρόνο. Το σοκαριστικό στοιχείο είναι
ότι η πρόληψη ενάντια στη μόλυνση
είναι το καλό πλύσιμο του προσώπου:
ούτε φάρμακα, ούτε χάπια, ούτε ενέσεις.
Βλέποντας, λοιπόν, αυτά τα στοιχεία, σκέφτηκα μέσα μου,
«Ωραία, ακόμη και αν δεν το κάνω για μένα,
επειδή δεν έχω καμία όρεξη να πλένομαι, ας προσπαθήσω τουλάχιστον
να σώσω τον κόσμο». (Γέλια)
Κι έτσι, με τον μικρό και πιστό μου σύντροφο, το κινητό μου Νόκια 6234 --
καθώς δεν είχα φορητό υπολογιστή, ούτε πολύ Ίντερνετ,
παρά μόνο στο Ίντερνετ καφέ με 20 ραντ την ώρα --
έψαξα στη Βικιπαίδεια και στην Γκουγκλ να βρω λοσιόν,
κρέμες, συστατικά, σημεία τήξης, τοξικότητες,
με γνώσεις φυσικής και χημείας του σχολείου,
και έγραψα σε χαρτί τον τύπο που προέκυψε,
ο οποίος μάλλον έμοιαζε με μυστική συνταγή μπαχαρικών.
Κι έτσι είχα τον τύπο έτοιμο.
Έμενε μόνο να τον θέσω σε εφαρμογή.
Τέσσερα χρόνια μετά, αφού κάθισα και έγραψα
ένα επιχειρηματικό σχέδιο 40 σελίδων στο κινητό μου,
την ευρεσιτεχνία, επίσης στο κινητό μου,
ήμουν ο νεότερος κάτοχος ευρεσιτεχνίας στη χώρα
και -- («Τέρμα πια το πλύσιμο!») --
τι άλλο να πω πια. (Γέλια)
Είχα εφεύρει το Ντράι Μπαθ,
την πρώτη λοσιόν που αντικαθιστά το πλύσιμο.
Το απλώνεις στο δέρμα σου και δεν χρειάζεσαι πλύσιμο.
(Γέλια)
Αφού, λοιπόν, το πάλεψα στο Λύκειο
με τις περιορισμένες δυνατότητες που είχα, πήγα στο πανεπιστήμιο,
γνώρισα νέους ανθρώπους, θέσαμε το σχέδιο σε εφαρμογή
και έχουμε πλέον ένα πλήρως λειτουργικό προϊόν
έτοιμο για την αγορά. Μάλιστα, κυκλοφορεί ήδη.
Μάθαμε μερικά πράγματα σχετικά με το εμπόριο
και την κυκλοφορία του Ντράι Μπαθ.
Ένα από αυτά ήταν ότι οι φτωχές κοινότητες
δεν αγοράζουν προϊόντα σε μεγάλες ποσότητες.
Αγοράζουν ανάλογα με τις ανάγκες. Στην πόλη Άλεξ
κανείς δεν αγοράζει πακέτο με τσιγάρα. Αγοράζουν ένα την ημέρα,
παρόλο που είναι πιο ακριβό.
Έτσι συσκευάσαμε το Ντράι Μπαθ σε πρωτοποριακά επίπεδα πακετάκια.
Τα πιέζεις στη μέση για να ανοίξουν και βγαίνει η λοσιόν.
Και το ωραίο είναι, ότι με μια συσκευασία αντικαθιστάς ένα κανονικό πλύσιμο
στην τιμή των πέντε ραντ.
Δημιουργώντας αυτό το μοντέλο, μάθαμε επίσης πολλά
για τη γενική εφαρμογή του προϊόντος.
Συνειδητοποιήσαμε ότι ακόμη και τα εύπορα παιδιά στα προάστια
θέλουν το Ντράι Μπαθ. (Γέλια)
Τουλάχιστον μια φορά την εβδομάδα.
Είδαμε ότι μπορούσαμε να εξοικονομήσουμε 80 εκατομμύρια λίτρα
νερού κατά μέσο όρο κάθε φορά που δεν έκαναν μπάνιο
και δύο ώρες την ημέρα για τα παιδιά
των αγροτικών περιοχών, δύο ώρες περισσότερες για το σχολείο,
δύο ώρες περισσότερες για τα μαθήματα στο σπίτι,
δύο ώρες περισσότερες απλώς για να είναι παιδιά.
Βλέποντας τον διεθνή αντίκτυπο, στοχεύσαμε πλέον
στην κεντρική ιδέα μας,
δηλαδή στην καθαριότητα και την ευκολία.
Το Ντράι Μπαθ είναι εξυπηρετικό για τον ευκατάστατο
και σωτήριο για τον άπορο.
Με το προϊόν σε εφαρμογή, είμαστε σχεδόν ένα βήμα
πριν να το πουλήσουμε
σε μια πολυεθνική για να το προωθήσει στη λιανική αγορά
και το ερώτημα που έχω για εσάς στο κοινό σήμερα είναι,
ότι στους χωματόδρομους του Λιμπόπο,
με χαρτζιλίκι 50 ραντ την εβδομάδα,
σκέφτηκα έναν τρόπο για να μην πλένονται οι άνθρωποι.
Εσάς, τι είναι αυτό που σας σταματάει; (Χειροκρότημα)
Δεν τελείωσα. Δεν τελείωσα.
Κάτι ακόμη που έμαθα
μέσα από όλη τη διαδικασία.
Πέρσι η Γκουγκλ με ανακήρυξε ένα από τα πιο λαμπρά νεαρά μυαλά στον κόσμο.
Σήμερα είμαι και ο καλύτερος φοιτητής-επιχειρηματίας
στον κόσμο, ο πρώτος Αφρικανός με αυτόν τον τίτλο
και αυτό που με εκπλήσσει πραγματικά είναι, ότι όλα οφείλονται
στο γεγονός ότι δεν είχα καμία διάθεση να πλυθώ. Ευχαριστώ.
(Χειροκρότημα)